Weight Loss Tips | ডায়েট মানেই অনেক খরচ নয়! ওজন কমাতে ভরসা রাখুন সস্তার এই ৫ খাবারে

কলকাতা: ওজন (Weight) কমাবার জন্য আমরা নিত্যদিন অনেক কিছু মেনে চলি, তার ওপরে আবার ভরসা করি জিম থেকে ব্যায়ামের। শুধু তাই নয়, আবার মেনে চলি কড়া ডায়েট (Diet)। এমন অনেক ফাস্টফুড (Fast Food) রয়েছে যা লোভ লাগলেও খেতে পারি না। কারণ আমাদের লক্ষ্য ওজন কমানো। কারণ, বাড়তি ওজনের কারণে হাজারটা রোগ শরীরে বাসা বাঁধে। আর তাই বাড়তি মেদ কমাতে কী করবেন তা অধিকাংশই বুঝে উঠতে পারেন না। চিন্তা নেই, এবার ওজন কমাতে ভরসা রাখুন সস্তার এই ৫ খাবারে। চলুন জেনে নেওয়া যাক-

ফল- সুস্থ থাকতে রোজ একটা হলেও ফল খেতেই হবে। বেশি খেতে পারলে আরও ভাল। মরসুমে যা ফল পাওয়া যাচ্ছে, তা-ই খান। ওজন ঝরানোর জন্য কিউয়ি, অ্যাভোকাডোই খেতে হবে, এমনটা কিন্তু নয়। বাজারে সস্তায় যে ফল পাওয়া যাচ্ছে সে সব ফলই ডায়েটে রাখুন।

ডিম- রোজ ডিম খেতে পারেন। তবে রোজ ক’টা করে ডিম খেতে পারেন, ডিমের হলুদটা খেতে পারেন কি না— সেটা পুষ্টিবিদের কাছ থেকে জেনে নেওয়াই ভাল।

দুধ- সুস্থ থাকতে রোজ নিয়ম করে দুধ খেতে হবে। দুধের মতো স্বাস্থ্যকর খাবার কমই আছে। তাই অ্যালার্জি না থাকলে রোজ অবশ্যই খাদ্যতালিকায় দুধ রাখুন। যাঁরা দুধ খেতে পছন্দ করেন না, তাঁরা দুধের বদলে দই খেতে পারেন।

রুটি কিংবা ভাত- আমাদের খাদ্যতালিকা থেকে ভাত-রুটি একেবারে বাদ দিয়ে দিলে কিন্তু মুশকিল। ডায়েট করা মানেই ভাত-রুটি বন্ধ নয়। পরিমিত মাত্রায় ভাত কিংবা রুটি খাওয়া যেতে পারে। যাঁরা নিরামিষ খান তাঁরা ভাত, রুটির সঙ্গে পরিমিত মাত্রায় ডাল অবশ্যই রাখবেন রোজের ডায়েটে।

জল- শরীর সুস্থ রাখতে বেশি করে জল খেতে হবে। পুষ্টিকর খাবার খেলেন অথচ শরীরে জলের ঘাটতি হল, সেটা করলে কিন্তু কোনও লাভ হবে না। তাই সারা দিন বেশি করে জল খান।