বিশ্বকাপের সময় কী খাচ্ছেন বিরাট কোহলি?

কলকাতা: বিশ্বকাপ (Cricket World Cup 2023) শুরু হয়েছে ৫ অক্টোবর। আমেদাবাদের নরেন্দ্র মোদি স্টেডিয়ামে (Narendra Modi Stadium) ১৯ নভেম্বর ফাইনাল দিয়ে শেষ হবে ক্রিকেটের মহাযুদ্ধ। এই ৪৫টা দিন নিজেদের সুস্থ-সবল রাখতে মরিয়া প্রত্যেক খেলোয়াড়। তার জন্য যেমন ফিটনেস ট্রেনিং এবং বিশ্রামের দরকার, সঠিক ডায়েটও অত্যন্ত গুরুত্বপূর্ণ। খাদ্যাভাস আবার এক একজনের এক এক রকম। ভারতীয় ক্রিকেটের এক নম্বর তারকা বিরাট কোহলি (Virat Kohli) বিশ্বকাপের সময় কী খাচ্ছেন?

অনেকদিন ধরেই নিরামিষ খাচ্ছেন কোহলি। তাঁর স্ত্রী ও অভিনেত্রী অনুষ্কা শর্মাও (Anushka Sharma) নিরামিশাষী। তাঁর অনুপ্রেরণাতেই মাছ-মাংস থেকে সরে এসেছেন তারকা ব্যাটার। বিশ্বকাপের সময়েও এসব ছুঁয়ে দেখছেন না। শরীরে প্রোটিনের চাহিদা মেটাতে কোহলি খাচ্ছেন সয়াবিন জাতীয় খাবার। থাকছে তোফুও। টিম ইন্ডিয়ার অন্যান্য সদস্যরা কিন্তু সেদ্ধ এবং গ্রিল করা মাছ, মাংস খাচ্ছেন। কিন্তু কোহলি তা থেকে বিরত থেকেছেন।

আরও পড়ুন: ক্লাসেনের ভয়েই পাক পেসারের জ্বর! চলছে ট্রোলিং

তাঁর জন্য যেসব খাবার তৈরি করা হচ্ছে তাতে তেল ও মশলা নেই বললেই চলে। কোহলির পাতে থাকছে সেদ্ধ সবজি, মক মিট, মোমো, তোফু, এসবই। কে না জানে, শরীর-স্বাস্থ্যের বিষয়ে কোহলি যতটা যত্নবান, এই দলে আর কেউ ততটা নন। পর্তুগিজ মহাতারকা ক্রিশ্চিয়ানো রোনাল্ডোর (Cristiano Ronaldo) সঙ্গে এক্ষেত্রে তুলনা চলে তাঁর। সফট কিংবা হার্ড, জল ছাড়া যে কোনও রকম পানীয় থেকে দূরে থাকেন তিনি।